Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2019/C 408/06)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„GYŐR-MOSON-SOPRON MEGYEI CSEMEGE SAJT“

ELi nr: PGI-HU-02303 – 23.3.2017

KPN () KGT (X)

1. Nimetus(ed)

„Győr-Moson-Sopron megyei Csemege sajt“

2. Liikmesriik või kolmas riik

Ungari

3. Põllumajandustoote või toidu kirjeldus

3.1. Tooteliik

Klass 1.3: juust

3.2. Punktis 1 esitatud nimetusele vastava toote kirjeldus

„Győr-Moson-Sopron megyei Csemege sajt“ on täisrasvane, soolatud poorne juust, mis on valmistatud lehmapiimast ning laagerdunud bakterit Brevibacterium linens sisaldava kooriku mikroflooras. Peamine laagerdumise mikrofloora reprodutseerub punktis 4 osutatud tootmisalal suuresti loomulikul teel.

Tabel 1

Juustu „Győr-Moson-Sopron megyei Csemege sajt“ organoleptilised omadused

Väljastpoolt Kettakujuline juust, mis on pealt- ja altpoolt lame ning külgedelt kummuv. Õhuke ja elastne koorik on poorne, ühtlaselt punakaskollane ja puudutamisel veidi limane. Seestpoolt Juustumass on ühtlaselt kollakasvalge värvusega ja lõhedega, mis paiknevad lõikepinnal tihedalt ja ühtlaselt. Tekstuur Juust on mõnevõrra pehme, seda on kerge lõigata ja see mureneb suus. Lõhn Lõhn on iseloomulik, kergelt piimane ja kõrvalisi lõhnu ei esine. Maitse Maitse on iseloomulik, meeldivalt aromaatne ja soolane, kergelt happeline ja kõrvalisi maitseid ei esine.





Tabel 2

Juustu „Győr-Moson-Sopron megyei Csemege sajt“ füüsikalised ja keemilised omadused

Näitaja Koguse protsent (g/100 g) Kuivainesisaldus (minimaalne) 51,5 Rasvasisaldus kuivaines 45,0 ± 2 Naatriumkloriid 2,0 ± 0,5





Tabel 3

Juustu „Győr-Moson-Sopron megyei Csemege sajt“ kuju, mõõtmed ja kaal

Kuju Mõõtmed (cm) Kaal (kg) Kettakujuline läbimõõt: 20–22 kõrgus: 7–9 2,1–3,1

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

— Lehmapiim;

— GMO-vabad starterkultuurid, mis sisaldavad piimhappe- ja muid laagerdusbaktereid;

— piima kalgendamise ensüümid;

— kaltsiumkloriid;

— lauasool.

3.4. Tootmise erietapid, mis peavad toimuma määratletud geograafilises piirkonnas

Juustu tootmise järgmised etapid leiavad aset määratletud geograafilises piirkonnas.

— Piima ettevalmistamine ja kalgendamine ensüümide abil;

— kalgendi lõikamine ja töötlemine;

— vormimine ja pressimine;

— soolamine;

— laagerdumine;

— juustu pühkimine ja kuivatamine.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

—

4. Geograafilise piirkonna täpne määratlus

Juustu „Győr-Moson-Sopron megyei Csemege sajt“ geograafiline piirkond hõlmab järgmisi haldusüksusi.

Győri ringkonna järgmised omavalitsusüksused:

Abda, Bezi, Bőny, Börcs, Dunaszeg, Dunaszentpál, Enese, Fehértó, Gönyű, Győr, Győrladamér, Győr-Ménfőcsanak, Győrság, Győrsövényház, Győrújbarát, Győrújfalu, Győrzámoly, Ikrény, Kajárpéc, Kisbajcs, Koroncó, Kunsziget, Mezőörs, Mosonszentmiklós, Nagybajcs, Nagyszentjános, Nyúl, Öttevény, Pér, Rábapatona, Rétalap, Sokorópátka, Tényő, Töltéstava, Vámosszabadi, Vének.

Mosonmagyaróvári ringkonna järgmised omavalitsusüksused:

Jánossomorja, Lébény, Hegyeshalom, Ásványráró, Bezenye, Darnózseli, Dunakiliti, Dunaremete, Dunasziget, Feketeerdő, Halászi, Hédervár, Károlyháza, Kimle, Kisbodak, Levél, Lipót, Máriakálnok, Mecsér, Mosonmagyaróvár, Mosonszolnok, Mosonudvar, Püski, Rajka, Újrónafő, Várbalog.

Csorna ringkonna järgmised omavalitsusüksused:

Bősárkány, Szany, Acsalag, Bágyogszovát, Barbacs, Bodonhely, Bogyoszló, Cakóháza, Csorna, Dör, Egyed, Farád, Jobaháza, Kóny, Maglóca, Magyarkeresztúr, Markotabögöte, Páli, Pásztori, Potyond, Rábacsanak, Rábapordány, Rábasebes, Rábaszentandrás, Rábatamási, Rábcakapi, Sobor, Sopronnémeti, Szil, Szilsárkány, Tárnokréti, Vág, Zsebeháza.

Kapuvári ringkonna järgmised omavalitsusüksused:

Beled, Babót, Cirák, Csermajor, Dénesfa, Edve, Gyóró, Himod, Hövej, Kapuvár, Kisfalud, Mihályi, Osli, Rábakecöl, Répceszemere, Szárföld, Vadosfa, Vásárosfalu, Veszkény, Vitnyéd.

Téti ringkonna järgmised omavalitsusüksused:

Árpás, Csikvánd, Felpéc, Gyarmat, Gyömöre, Győrszemere, Kisbabot, Mérges, Mórichida, Rábacsécsény, Rábaszentmihály, Rábaszentmiklós, Tét.

Pannonhalma ringkonna järgmised omavalitsusüksused:

Écs, Győrasszonyfa, Nyalka, Pannonhalma, Pázmándfalu, Ravazd, Táp, Tápszentmiklós, Tarjánpuszta.

Soproni ringkonna järgmised omavalitsusüksused:

Agyagosszergény, Fertőd, Fertődoboz, Fertőendréd, Fertőhomok, Fertőrákos, Fertőszéplak, Hegykő, Hidegség, Sarród, Tőzeggyármajor, Nyárliget, Fertőújlak.

5. Seos geograafilise piirkonnaga

Juustu „Győr-Moson-Sopron megyei Csemege sajt“ ja geograafilise piirkonna vaheline seos põhineb kvaliteedil ja mainel, mille põhielemendid on esitatud allpool.

Geograafilise piirkonna eripära

Győr-Moson-Soproni komitaat hõlmab tasandikku, mis on moodustunud peamiselt Doonau jõe, aga ka Rába-Rábca, Répce ja Ikva jõgede setetest.

Geograafilise piirkonna mullastiku- ja ilmastikutingimused sobivad ideaalselt nii põllukultuuride kui ka loomade kasvatamiseks. Geograafilise piirkonna sademete ja mullastikutingimused sobivad eriti hästi maisi ja koresööda kasvatamiseks, kuna tagavad piirkonna arvukatele piimakarjadele vajaliku sööda ning moodustavad selle piimatööstuse aluse. Tejgazdasági Kísérleti Intézet [piimanduse uurimise instituut] – mille eelkäija asutati 1903. aastal Mosonmagyaróváris – teeb piima töötlemise alus- ja rakendusuuringuid ning toidutehnoloogia valdkonnas teadus- ja arendustööd ja annab kõnealuses valdkonnas nõuandeid. Csermajoris asutati teadusuuringute keskus juba 1886. aastal, et võimaldada noortel omandada piima tootmise, töötlemise ja turustamise kõik etapid ning vajalikud käsitööoskused, tagades piima töötlemise oskusteabe edasiandmise põlvest põlve. Geograafilise piirkonna eeliseks on asjaolu, et seal on intellektuaalne ja tehniline baas ning toorained, mis tagavad piirkonna piimatoodetele – eelkõige juustudele – nende tähtsuse, maine ja tuntuse.

Toote eripära

Juustu iseloomulik omadus on kahvatukollane pealiskiht, mis tekib kasutatavatest männilaudadest tingituna juustu pinnale 4–5 päeval tänu laagerdumise peamisele mikrofloorale (Brevibacterium linens) ja on laagerdumiseks hädavajalik. Nii tekib toote kvaliteedi ja tootmispiirkonna vahel tihe seos. Bakterite arvu kasvu soodustab juustu keeramine ja selle pühkimine soolalahusega iga 3–4 päeva järel. Teisel nädalal on juust täielikult kaetud. Juustu keeramisel ja pühkimisel tuleb olla väga ettevaatlik, et see ei murduks.

Intensiivne laagerdumine algab pealispinnalt ja liigub keskme suunas ning kestab umbes kolm nädalat. Laagerdumist näitab ka kooriku pH-väärtuse kiire tõus, mis on tingitud piimhappe lagunemisest (süsinikdioksiidiks ja veeks) teatud pärmseente (nt Oospora lactis) toimel, mis kasvavad pealispinnal looduslikult. Laagerdumist iseloomustab enamiku valkude kiire lagunemine, mis tähendab, et 60–80 %-st neist moodustuvad kolmandaks nädalaks vees lahustuvad lämmastikuühendid.

Laagerdumisprotsess on juustu eripära seisukohast väga oluline. Juustu võib laagerdada ainult männipuidust laudadel kõrge suhtelise õhuniiskuse tingimustes (üle 90 %). See tagab konkreetse bakteri tüve säilimise ja punase värvuse tekkimise värskel juustul. Laagerdumine annab juustule veidi happelise, meeldiva aromaatse ja eriomase maitse. Mida kauem laagerdumine kestab, seda tugevam on juustu lõhn ja maitse. Juustu põhiolemus tuleneb valkude intensiivsest lagunemisest, mis annab juustule mureda tekstuuri ja muudab selle kergesti seeditavaks.

Juustul „Győr-Moson-Sopron megyei Csemege sajt“ on tänu ainulaadsele laagerdumise mikrofloorale intensiivne ja aromaatne lõhn ja maitse. Juust on punakaskollase värvusega, lõikepind on poorne ja juust mureneb suus. Pärast 4–5 nädala pikkust laagerdumist tekivad selle maitses ja lõhnas ammoniaagi varjundid ning tekstuur muutub veel pehmemaks. Juustu söögikõlblikuna hoidmiseks ja selle iseloomulike omaduste säilitamiseks tuleb seda hoida alates kolmandast nädalast temperatuuril 2–8 °C.

Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

Győr-Moson-Soproni komitaadi geograafilise piirkonnaga seotud kaitstud geograafilise tähise registreerimise taotluse aluseks on traditsioonid, ainulaadne tootmismeetod, tootmiseks vajalikud erioskused ja juustu maine.

Juustu hea maine tuleneb selle maitsest, aroomist, lõhnast, väga meeldivast muredast tekstuurist ja ainulaadsest ühtlasest kvaliteedist. Kuni praeguseni tarbivad seda peamiselt gurmeejuustu armastajad. Valkude intensiivse lagunemise tõttu on see üks kergemini seeditavat tüüpi juuste.

Praeguseks on juust „Győr-Moson-Sopron megyei Csemege sajt“ pälvinud rohkem kui sajandi jooksul laialdast tunnustust. Aastatel 1995–2005 oli juust esindatud korrapäraselt ja edukalt Ungari suurimal juustumessil, mis on tuntud kui Csermajori juustukonkurss. Juust on viimase kahekümne aasta jooksul võitnud järgmisi auhindu:

1998 üleriigiline juustukonkurss, Csermajor: kuldsertifikaat;

2001 esimene Lääne-Dunántúli juustukonkurss: Lääne-Dunántúli piirkonna parim traditsioonilisel viisil valminud juust;

2005 üleriigiline juustukonkurss, Csermajor: äramärkimine kohtunike poolt;

2007 üleriigiline juustukonkurss, Csermajor: kuldsertifikaat;

2008 üleriigiline juustukonkurss, Csermajor: kuldsertifikaat.

2011. aastal anti õigus kasutada juustul „Győr-Moson-Sopron megyei Csemege sajt“ märki „HAGYOMÁNYOK-ÍZEK-RÉGIÓK“ (HÍR) [traditsioonid-maitsed-piirkonnad]. Tootele võib taotleda kaitset HÍR-märgi (registreerimisnumber 172636) abil, kui selle tootmine on seotud kindla piirkonnaga, selle tootmismeetod on traditsiooniline, vähemalt üks tootmise osa põhineb kohalikul oskusteabel ja selle hea maine on pärit vähemalt 50 aasta tagusest ajast. Märgi kasutamise kriteeriumide täitmist hindab ministri nimetatud ekspertidest koosnev hindamiskomitee esitatud spetsifikaadi ja organoleptilise uuringu põhjal.

Viide tootespetsifikaadi avaldamisele

(Viitemääruse artikli 6 lõike 1 teine lõik)

http://elelmiszerlanc.kormany.hu/download/e/33/c1000/17.pdf

eespool esitatud dokumendi 862. leheküljel.

(1) ELT L 343, 14.12.2012, lk 1.